b"\n_START_ARTICLE_\nHMS Marshal Ney\n_START_SECTION_\nValmistus\n_START_PARAGRAPH_\nAlus tilattiin Palmers Shipbuilding and Iron Companylt\xc3\xa4 Jarrowista nimell\xc3\xa4 HMS M13. Sen k\xc3\xb6li laskettiin tammikuussa 1915 telakkanumerolla 859 ja alus laskettiin vesille 17. kes\xc3\xa4kuuta. Alus valmistui viel\xc3\xa4 samana vuonna 31. elokuuta. Se nimettiin uudelleen ranskalaisen Napoleonin sotien marsalkan Michel Neyn mukaan._NEWLINE_Alus oli suunniteltu Belgian rannikon matalikkoja varten ja se oli varustettu tulitukiteht\xc3\xa4v\xc3\xa4\xc3\xa4ns\xc3\xa4 varten kahdella 15 tuuman tykill\xc3\xa4. Tykit olivat j\xc3\xa4\xc3\xa4neet ylim\xc3\xa4\xc3\xa4r\xc3\xa4isiksi Renown-luokan taisteluristeilij\xc3\xb6iden uudelleen suunnittelusta, mutta ne eiv\xc3\xa4t olleet ajoissa valmiit ja ne korvattiin HMS Ramilliesilta. K\xc3\xa4ytetyt dieselmoottorit aiheuttivat teknisi\xc3\xa4 ongelmia, mik\xc3\xa4 rajoitti aluksen k\xc3\xa4ytt\xc3\xb6\xc3\xa4._NEWLINE_Aluksen tykkitornit poistettiin 1916 ja ne siirrettiin vasta vesille laskettuun HMS Erebukseen. Niiden tilalle asennettiin yksi 9,2 tuuman tykki sek\xc3\xa4 nelj\xc3\xa4 kuuden tuuman tykki\xc3\xa4 ja samalla alus siirrettiin vartioalukseksi. Alus torjui Saksan keisarillisen laivaston h\xc3\xa4vitt\xc3\xa4j\xc3\xa4t, jotka iskiv\xc3\xa4t Ramsgateen huhtikuussa 1917._NEWLINE_Alus oli vuoden 1919 Queenborough'ssa tukikohta-aluksena ennen kuin sen aseet riisuttiin, mink\xc3\xa4 j\xc3\xa4lkeen se jatkoi 1920 palvelustaan Fort Blockhousessa varastolaivana. Alus nimettiin kes\xc3\xa4kuussa 1922 HMS Vividiksi, ja se jatkoi palvelustaan konemiesten koululaivana. Alus nimettiin tammikuussa 1934 HMS Drakeksi ja HMS Alaunia II:ksi 1947. _NEWLINE_HMS Alaunia II saapui 6. lokakuuta 1957 romutettavaksi Wardin romuttamolle Milford Haveniin."